4. การวิจัยและพัฒนา

การจัดการธุรกิจหลักและโครงสร้างรายได้

ธนาคารได้จัดโครงสร้างองค์กรให้เหมาะสม
เพื่อให้สามารถให้บริการลูกค้าทุกกลุ่มได้อย่างมีประสิทธิภาพภายใต้การกำกับดูแลกิจการที่ดีและการยึดลูกค้าเป็นศูนย์กลาง
(Customer Centric) โดยมีการจัดการดังนี้

-   สายงานลูกค้าธุรกิจขนาดใหญ่

ทำหน้าที่ดูแลกลุ่มลูกค้าธุรกิจขนาดใหญ่ที่มีขนาดของวงเงินสินเชื่อ ยอดขาย และสินทรัพย์มากกว่า
200 ล้านบาท หรือที่เป็นบริษัทข้ามชาติ เนื่องจากลูกค้ากลุ่มนี้เป็นผู้ประกอบการรายใหญ่
จึงมีความต้องการทางการเงินหลากหลาย
ธนาคารจึงได้ออกแบบผลิตภัณฑ์และบริการทางการเงินให้สอดคล้องกับความต้องการของลูกค้ากลุ่มนี้อย่างครบวงจร
ตั้งแต่การให้สินเชื่อระยะสั้นและระยะยาว สินเชื่อโครงการ และ Syndicated Loans
ตลอดจนการให้บริการอื่น ๆ เช่น บริการการค้าต่างประเทศ การจัดหาเงินทุน การบริหารเงินสด
(Cash Management) และบริการด้านวาณิชธนกิจ เป็นต้น
โดยลูกค้าจะได้รับการดูแลโดยเจ้าหน้าที่ที่มีความเชี่ยวชาญในแต่ละประเภทธุรกิจ

ธุรกิจลูกค้าขนาดใหญ่ถือเป็นหนึ่งในธุรกิจหลักในการสร้างรายได้ทั้งจากการอำนวยสินเชื่อ
และการให้บริการอื่น ๆ ที่เกี่ยวข้อง ดังจะเห็นได้จาก ณ สิ้นปี 2550
ธนาคารมีสัดส่วนสินเชื่อลูกค้าธุรกิจขนาดใหญ่ ประมาณร้อยละ 34
จากยอดสินเชื่อรวมทั้งหมดของธนาคาร
และเพื่อให้สามารถสนองตอบความต้องการของลูกค้าที่กระจายอยู่ตามพื้นที่ต่าง ๆ
ได้อย่างรวดเร็วและทั่วถึง ธนาคารจึงมีนโยบายที่จะจัดตั้งศูนย์ลูกค้าธุรกิจขนาดใหญ่ (Corporate
Business Center) ขึ้น โดยเฉพาะอย่างยิ่งในพื้นที่ธุรกิจหลักของประเทศ

-   สายงานลูกค้าธุรกิจขนาดกลางและขนาดย่อม (SME)

เป็นหนึ่งในธุรกิจหลักที่ธนาคารมุ่งเน้นสร้างความเติบโต โดยธนาคารมีสัดส่วนสินเชื่อลูกค้า SME
ร้อยละ 44 จากยอดสินเชื่อรวมของธนาคาร ธนาคารพิจารณาอนุมัติวงเงินสินเชื่อจนถึง 200
ล้านบาท แก่ลูกค้าธุรกิจ SME
และเนื่องจากลูกค้ากลุ่มนี้เป็นกลไกสำคัญในการขับเคลื่อนการเติบโตทางเศรษฐกิจของประเทศ
ธนาคารจึงได้เร่งขยายการบริการแก่ลูกค้ากลุ่มนี้ให้ครอบคลุมทุกภูมิภาคของประเทศ
โดยธนาคารได้จัดตั้งศูนย์บริการลูกค้าวิสาหกิจขนาดกลางและขนาดย่อม หรือ SME Business
Center ที่สาขาเนินเต็ง ตำบลบ้านสวน อำเภอเมือง จังหวัดชลบุรี เป็นแห่งแรก
และมีแผนจะขยายไปยังภูมิภาคต่าง ๆ ทั่วประเทศภายในปี 2551

ในปี 2550 ธนาคารได้นำระบบ LEAN Process และระบบ ALSCOM
เข้ามาทำให้ขั้นตอนและกระบวนการอนุมัติสินเชื่อของสายงานลูกค้าธุรกิจ SME มีความรวดเร็วยิ่งขึ้น
เพื่อเพิ่มศักยภาพในการแข่งขัน

-   สายงานลูกค้าบุคคล (Consumer Banking)

เป็นหน่วยงานที่จัดตั้งขึ้นเพื่อที่ให้บริการแก่ลูกค้าบุคคลโดยเฉพาะ
และเพื่อให้การดำเนินงานของธุรกิจนี้มีประสิทธิภาพสูงสุด
ธนาคารจึงได้แบ่งงานของกลุ่มธุรกิจนี้ออกเป็น 6 กลุ่มงาน ประกอบด้วย
กลุ่มสินเชื่อบุคคลที่มีหลักประกัน กลุ่มธนบดีธนกิจ กลุ่มประกันภัยธนพัทธ์
กลุ่มสินเชื่อบุคคลที่ไม่มีหลักประกัน กลุ่มการตลาดบุคคล และกลุ่มวิเคราะห์และวิจัยลูกค้าบุคคล

ในปี 2550 ธนาคารได้เตรียมการเพื่อเร่งสร้างการเติบโตแก่ธุรกิจลูกค้าบุคคล
โดยใช้กลยุทธ์เชิงรุกในการเสริมสร้างศักยภาพทางธุรกิจให้มีความแข็งแกร่งและการเติบโตอย่างยั่งยืน
โดยได้นำงานค้นคว้าและวิจัยด้านพฤติกรรมของผู้บริโภคมาใช้เป็นพื้นฐานในการพัฒนาผลิตภัณฑ์และได้กำหนดนโยบาย
กลยุทธ์ เป้าหมายในการอำนวยสินเชื่อสำหรับลูกค้าบุคคลอย่างชัดเจน ทั้งสินเชื่อเพื่อที่อยู่อาศัย
และสินเชื่อบุคคลแบบไม่มีหลักประกัน
ซึ่งธนาคารประสบความสำเร็จในการออกผลิตภัณฑ์สินเชื่อบุคคลใหม่ คือ “สินเชื่อบุคคล กรุงศรี
Smile Cash”

-   สายงานบริหารการเงิน

ทำหน้าที่ให้คำปรึกษาด้านการบริหารความเสี่ยงทางการเงินแก่กลุ่มลูกค้าธุรกิจขนาดใหญ่
รวมทั้งวิสาหกิจขนาดกลางและขนาดย่อม นอกจากนี้
ยังมีหน้าที่บริหารความเสี่ยงด้านอัตราดอกเบี้ยและความเสี่ยงด้านสภาพคล่องของธนาคาร

นอกจากนี้ ธนาคารยังให้บริการสินเชื่อเพื่อการค้าระหว่างประเทศ
ด้วยการสนับสนุนทางการเงินแก่ธุรกิจส่งออกและนำเข้าทั้งผู้ประกอบการในประเทศและต่างประเทศ
การให้สินเชื่อการลงทุนในเครื่องจักรและอุปกรณ์ที่ต้องนำเข้าจากต่างประเทศ
การสั่งวัตถุดิบหรือสินค้าทุนจากต่างประเทศ การขายสินค้าส่งออกไปสู่ตลาดโลก
รวมถึงบริการทางการเงินแก่คู่ค้าของผู้ประกอบการ
อีกทั้งบริการให้คำปรึกษาด้านการค้าต่างประเทศ
แก่ลูกค้าด้วยทีมผู้ชำนาญการที่ได้รับการรับรองจากสภาหอการค้านานาชาติ และบริการออนไลน์
‘KrungsriTradeLink’
ที่ช่วยอำนวยความสะดวกในการทำธุรกรรมของลูกค้าและสามารถสอบถามข้อมูลได้ทุกวันตลอด 24
ชั่วโมง

ในปี 2550 ธนาคารได้รุกขยายธุรกิจบริการด้านการค้าต่างประเทศ
ด้วยการใช้ประโยชน์จากการมีจีอี มันนี่ เป็นพันธมิตร ซึ่งมีธุรกิจอยู่ทั่วโลก
ด้วยศักยภาพและความสามารถของธนาคารในการอำนวยสินเชื่อให้กับ ผู้ส่งออกและนำเข้า
ส่งผลให้ธนาคารได้รับรางวัล “Best Trade Bank in Thailand 2007”
จากนิตยสารการค้าต่างประเทศ Euromoney - Trade Finance Magazine
ซึ่งพิจารณาจากผลการลงคะแนนของผู้ประกอบการธุรกิจต่างๆ ในประเทศไทย

การสนับสนุนธุรกิจ

เครือข่ายการขายที่สำคัญของธนาคารคือ ระบบสาขา เครือข่าย ATM และศูนย์แลกเปลี่ยนเงินตรา
โดยให้บริการแก่ลูกค้าทั้งลูกค้าธุรกิจขนาดใหญ่ ธุรกิจขนาดกลางและขนาดเล็ก รวมทั้งลูกค้าบุคคล
เพื่อขยายฐานสินเชื่อและรายได้จากค่าธรรมเนียมให้แก่ธนาคาร

-   ระบบสาขา

ในปีที่ผ่านมา ธนาคารได้นำโมเดลการเพิ่มประสิทธิภาพการขาย หรือ Sale Force
Effectiveness เข้ามาใช้ในการเพิ่มประสิทธิภาพงานขายของสาขา นอกจากนี้
ธนาคารยังได้เพิ่มประสิทธิภาพการทำงานของสาขาด้วยการลดปริมาณงานเอกสารและงานสนับสนุนต่าง
ๆของสาขาให้น้อยลง

ณ 31 ธันวาคม 2550 ธนาคารมีเครือข่ายสาขาให้บริการลูกค้ารวมทั้งสิ้น 569 แห่ง
แบ่งเป็นสาขาในประเทศรวมสำนักงานใหญ่ 566 สาขา ประกอบด้วย สาขาในเขตกรุงเทพมหานคร
และปริมณฑล (นนทบุรี ปทุมธานี สมุทรปราการ สมุทรสาคร และนครปฐม) จำนวน 267 แห่ง
สาขาในต่างจังหวัดจำนวน 299 สาขา และสาขาต่างประเทศ 3 สาขา คือ สาขาฮ่องกง
สาขาเวียงจันทร์ และสาขาหมู่เกาะเคย์แมน โดยในปี 2550
ธนาคารได้ทำการขยายจำนวนสาขาการให้บริการภายในประเทศเพิ่มขึ้น จำนวน 20 แห่ง
ซึ่งจะช่วยเพิ่มความสะดวกสบายแก่ลูกค้าได้มากยิ่งขึ้น ทั้งนี้ ในปี 2550
ธนาคารได้เปิดศูนย์บริการลูกค้าบุคคลรายใหญ่ หรือ Exclusive Banking Center
แห่งแรกที่สาขาออล ซีซั่นส์ เพลส และมีเป้าหมายที่จะขยายจำนวนศูนย์บริการ Exclusive
Banking อย่างต่อเนื่อง

ธนาคารได้ออกแบบสาขาเปิดใหม่ ให้มีรูปลักษณ์สวยงาม ทันสมัย และสะดวกในการใช้บริการ
ตลอดจนได้มีการปรับปรุงบริการภายในพื้นที่สาขา
โดยจัดพื้นที่บางส่วนสำหรับการติดตั้งเครื่องทำรายการอัตโนมัติ เช่น เครื่อง ATM เครื่อง Cash
Deposit และเครื่อง Update Passbook เพื่อความสะดวกและรวดเร็วในการทำรายการ
สอดคล้องกับวิถีชีวิตลูกค้าในปัจจุบันมากขึ้น สำหรับพื้นที่ที่ตั้งสาขาเน้นพื้นที่ที่เป็นจุดศูนย์รวมของลูกค้า
ได้แก่ แหล่งธุรกิจการค้า แหล่งอุตสาหกรรม แหล่งท่องเที่ยว แหล่งที่อยู่อาศัย ศูนย์การค้า
อาคารสำนักงาน ศูนย์กลางคมนาคม สถานีบริการน้ำมัน สถาบันการศึกษา และโรงพยาบาล

-   สำนักงานแลกเปลี่ยนเงินตราต่างประเทศ

ปัจจุบัน ธนาคารมีสำนักงานแลกเปลี่ยนเงินตราต่างประเทศจำนวน 79 แห่ง
ครอบคลุมพื้นที่ธุรกิจที่สำคัญและแหล่งท่องเที่ยวทั่วประเทศ โดยตั้งอยู่ในเขตกรุงเทพมหานคร
และปริมณฑล 15 แห่ง และกระจายในแหล่งท่องเที่ยวต่างๆ ในต่างจังหวัดอีก 64 แห่ง
สำนักงานดังกล่าวนอกจากการให้บริการปกติ ได้แก่ การรับแลกเปลี่ยนเงินตราต่างประเทศ
การรับซื้อเช็คเดินทาง บริการการรับ-ส่ง-โอนเงินผ่านระบบWestern Union และบริการ Cash
Advance แล้ว
ธนาคารแห่งประเทศไทยยังได้อนุญาตให้สำนักงานแลกเปลี่ยนเงินตราต่างประเทศของธนาคารจำนวน
12 แห่งสามารถให้บริการรับชำระค่าสินค้าและบริการ และรับชำระหนี้เงินกู้ ได้ด้วย

-   เครื่องเบิก-ถอนเงินสดอัตโนมัติ (ATM)

ณ 31 ธันวาคม 2550 ธนาคารมีเครื่อง ATM เครื่องฝากเงินสด เครื่อง KIOSK
ให้บริการทางการเงินแก่ผู้ถือบัตร ATM และบัตรเครดิตทั้งของธนาคารเองและสถาบันการเงินอื่นๆ
ทั้งในประเทศและต่างประเทศ รวมทั้งสิ้น 2,631 เครื่อง
แบ่งเป็นเครื่องที่ให้บริการในเขตสำนักหักบัญชีกรุงเทพมหานคร 1,374 เครื่อง
โดยธนาคารได้ขยายและพัฒนาการให้บริการทางช่องทางเครื่อง ATM อย่างต่อเนื่อง ได้แก่
การให้บริการรับชำระค่าสินค้าและบริการ การโอนเงิน นอกจากนี้
ยังมีการจัดกิจกรรมส่งเสริมการขายเพื่อเพิ่มปริมาณการใช้บริการเครื่องเอทีเอ็ม
ของธนาคารภายใต้ชื่อ “กรุงศรี Lucky Yellow” อีกทั้งยังมีเครื่องพิมพ์สมุดคู่ฝากอัตโนมัติ จำนวน
492 เครื่อง ติดตั้งให้บริการเพื่อเพิ่มความสะดวกให้แก่ลูกค้าด้วย

-   ด้านการปฏิบัติการและเทคโนโลยี

ธนาคารดูแลศูนย์กลางการปฏิบัติงานด้านระบบ Back-end
ของธนาคารเพื่อให้การดำเนินธุรกิจของธนาคารราบรื่นและสามารถตอบสนองความต้องการของลูกค้าได้อย่างมีประสิทธิภาพ
โดยมีหน่วยงานที่ทำหน้าที่ปฏิบัติการด้านสินเชื่อ วิเคราะห์สินเชื่อรายย่อย ปฏิบัติการระบบชำระเงิน
ปฏิบัติการสาขาและบริการ การควบคุมการปฏิบัติการ ตลอดจนการดูแลด้านอาคารสถานที่
การรักษาความปลอดภัย และการจัดซื้อจัดจ้าง

ในปี 2550 ธนาคารได้ดำเนินการเพื่อตอบสนองนโยบายเชิงรุกในธุรกิจลูกค้าบุคคลของธนาคาร
ด้วยการมุ่งยกระดับศักยภาพระบบงานด้านลูกค้าสัมพันธ์ ได้แก่ การพัฒนาระบบ Call Center
ระบบการติดตามทวงถามการชำระเงินของลูกค้า และระบบการรับเรื่องร้องเรียนของลูกค้า
(Customer Complaints Resolution Process: CCRP)
อีกทั้งยังได้ริเริ่มการสร้างประสิทธิภาพแก่สาขาด้วยการดำเนินการรวมศูนย์งาน Back-end
ของสาขาเข้ามาไว้ที่ส่วนกลาง เพื่อให้สาขามีเวลาในการให้บริการลูกค้าได้มากยิ่งขึ้น

ในด้านเทคโนโลยี ธนาคารได้เพิ่มการลงทุนด้านเทคโนโลยี
เพื่อประโยชน์ด้านการพัฒนาผลิตภัณฑ์และบริการใหม่แก่ลูกค้า
รวมทั้งการเพิ่มประสิทธิภาพระบบงานต่าง ๆ ภายในธนาคาร ที่สำคัญได้แก่
การติดตั้งระบบฐานข้อมูลลูกค้า RM (Relationship Management)
เพื่อวางโครงสร้างข้อมูลลูกค้าในลักษณะ Customer Single View
ที่สามารถแสดงให้ทราบถึงจำนวนข้อมูลบัญชีต่างๆ ที่ลูกค้ามีธุรกรรมกับธนาคาร
และสามารถเชื่อมโยงกับระบบต่างๆ ของธนาคารในรูปแบบ Online Real-time นอกจากนี้
ธนาคารได้เตรียมความพร้อมด้านข้อมูลภายในธนาคาร (Enterprise Data Warehouse)
ด้วยการนำความเชี่ยวชาญของจีอีมาใช้ในการพัฒนา Datamart ต่างๆ เช่น CRM Datamart,
Loan Datamart เป็นต้น
ซึ่งช่วยให้ผู้ใช้งานสามารถนำข้อมูลที่มีอยู่ไปใช้ประโยชน์ในการวิเคราะห์และวางแผนงานด้านต่างๆ
ได้อย่างมีประสิทธิภาพ การพัฒนากระบวนการบริหารความเสี่ยง
เพื่อให้ธนาคารมีระบบคำนวณเงินกองทุนตามหลักเกณฑ์มาตรฐาน Basel II ซึ่งธนาคารได้นำ
Software ชื่อ Fermat
มาใช้ในการบริหารจัดการโดยโครงการดังกล่าวจะช่วยให้ธนาคารมีการคำนวณเงินกองทุน
เพื่อรองรับความเสี่ยงด้านเครดิตได้ตามเกณฑ์ที่ธนาคารแห่งประเทศไทยกำหนด นอกจากนี้
ยังได้พัฒนาระบบการประเมิน และการควบคุมความเสี่ยงด้วยตนเอง (Risk Control Self
Assessment) สำหรับงานด้านธุรกรรมต่างประเทศและธุรกิจสาขาอีกด้วย

นอกจากนี้
ธนาคารยังได้ยกระดับประสิทธิภาพเครือข่ายสื่อสารระหว่างสาขาและสำนักงานใหญ่ด้วยการใช้
MPLS เทคโนโลยีเพื่อเพิ่มขีดความสามารถให้สามารถรองรับแผนการขยายธุรกิจของธนาคาร
และเพิ่มเสถียรภาพของระบบให้มีมากยิ่งขึ้น และพร้อมทั้งได้ดำเนินโครงการ Server
Consolidation เสร็จสิ้น ตลอดจนได้ทำการพัฒนาด้านสื่อสารภายในองค์กรด้วยการจัดทำระบบ
Krungsriportal.net เพื่อเป็นศูนย์รวม portal
สำหรับการสื่อสารภายในองค์กรให้พนักงานทุกคนได้ทราบข่าวสารของธนาคารภายในเวลาเดียวกันพร้อมกัน

-   ด้านการกำกับดูแลธุรกิจธนาคาร

ธนาคารมีหน่วยงานที่ทำหน้าที่กำกับดูแลธุรกิจของธนาคาร
เฝ้าติดตามการปฏิบัติตามนโยบายและระเบียบปฏิบัติในการดำเนินงานของหน่วยงานต่างๆ
ภายในธนาคาร ควบคุมและป้องกันการทุจริต
ตลอดจนให้คำปรึกษาและคำแนะนำในด้านกฎหมายและกฎระเบียบต่าง ๆ ของธนาคาร

ปี 2550 เป็นปีที่ธนาคารให้ความสำคัญกับการกำกับดูแลกิจการอย่างยิ่งยวด
โดยธนาคารได้มีการประกาศใช้นโยบายความซื่อสัตย์
เพื่อเป็นหลักในการกำกับดูแลธุรกิจของธนาคารด้วยเชื่อว่าความซื่อสัตย์เป็นรากฐานสำคัญในอันที่จะนำธนาคารไปสู่เป้าหมายที่วางไว้
ทั้งนี้
ธนาคารได้จัดอบรมแก่พนักงานธนาคารทั้งหมดเพื่อให้ความเข้าใจถึงสาระสำคัญของนโยบายดังกล่าวที่ยึดถือความซื่อสัตย์
ยุติธรรมและเหมาะสมในการบริการลูกค้า การติดต่อภาครัฐและพนักงานด้วยกันในการทำงาน
พร้อมกันนี้ธนาคารยังได้จัดตั้งหน่วยงานรับเรื่องร้องเรียนของพนักงาน (Ombudsperson)
ภายในธนาคาร
ซึ่งเป็นช่องทางที่มีกระบวนการการดำเนินการอย่างเที่ยงตรงและเป็นความลับที่พนักงานสามารถสอบถามข้อสงสัยเกี่ยวกับการละเมิดกฎเกณฑ์ทางด้านความซื่อสัตย์
จริยธรรม และจรรยาบรรณของธนาคาร และ/หรือความไม่เป็นธรรมที่เกิดขึ้นในที่ทำงาน

-   ด้านการบริหารความเสี่ยง

ธนาคารถือว่าการบริหารความเสี่ยงเป็นสิ่งสำคัญอย่างยิ่ง จึงได้มีการกำหนดนโยบาย วิเคราะห์
ประเมิน
ติดตามและควบคุมการบริหารความเสี่ยงการให้สินเชื่อของธนาคารให้อยู่ในขอบเขตกฎระเบียบข้อบังคับของธนาคารและหน่วยงานราชการที่เกี่ยวข้อง

ในปี 2550 ที่ผ่านมา ธนาคารได้ใช้หลักการกำกับดูแลกิจการที่ดีในการจัดโครงสร้างของสายงาน
รวมทั้งกระบวนการการบริหารความเสี่ยง
โดยกำหนดให้สายงานบริหารความเสี่ยงเป็นหน่วยงานอิสระแยกออกจากกลุ่มธุรกิจมีหน้าที่ในการประเมินความเสี่ยงด้านเครดิต
(Credit Risk) ความเสี่ยงด้านตลาด (Market Risk) และความเสี่ยงด้านการปฏิบัติการ
(Operational Risk) มีคณะกรรมการและหน่วยงานที่เกี่ยวข้องในการจัดทำคำขอ
วิเคราะห์และประเมิน ตลอดจนอนุมัติความเสี่ยง
นอกจากนี้ยังได้จัดทำนโยบายการบริหารความเสี่ยงด้านต่างๆ พัฒนาเครื่องมือวัดความเสี่ยง
จัดกระบวนการบริหารความเสี่ยง
และจัดทำรายงานสถานะความเสี่ยงของธนาคารให้แก่ผู้บริหารระดับสูงรับทราบอย่างสม่ำเสมอ

-   ด้านทรัพยากรบุคคล

ปี 2550 ธนาคารได้มุ่งเน้นที่การพัฒนาศักยภาพ ขีดความสามารถ
และทักษะการทำงานของบุคลากรเพื่อให้สามารถตอบสนองกับความมุ่งมั่นของธนาคารในการขยายฐานลูกค้า
และการยกระดับการให้บริการเพื่อ สร้างความพึงพอใจให้ลูกค้าแต่ละกลุม ทั้งนี้
ธนาคารได้จัดทำแผนพัฒนาศักยภาพบุคลากรเพื่อให้มีความรู้ความสามารถเหมาะสมกับตำแหน่งงาน
(Job Competency) ซึ่งประกอบด้วยการพัฒนาความรู้ระดับวิชาชีพและระดับก้าวหน้า
โดยได้เน้นการพัฒนาความรู้และทักษะในด้านการขาย การบริการ และการบริหารจัดการ
เพื่อสร้างทีมงานให้แข็งแกร่งและเป็นพลังในการขับเคลื่อนองค์กรไปสู่เป้าหมายที่วางไว้

นอกจากนี้
ยังได้ให้ความสำคัญในการสร้างความตระหนักรู้และส่งเสริมให้พนักงานยึดมั่นในความซื่อสัตย์และปฏิบัติตามกฎระเบียบของธนาคาร
พร้อมทั้งกระตุ้นให้ผู้บังคับบัญชาให้ความสำคัญกับการพัฒนาบุคลากร
ให้คำแนะนำและสอนงานแก่พนักงานในสายงาน
เพื่อสร้างทีมงานให้แข็งแกร่งสามารถปฏิบัติงานรองรับแผนงานและเป้าหมายทางธุรกิจของธนาคารได้อย่างมีประสิทธิภาพ